**Predstavljanje projekta „Podrška Poreskoj upravi“**

* **01.03.2018, EU Info centar -**

Poštovane dame i gospodo,

Čast mi je i zadovoljstvo da u društvu eminentnih stručnjaka iz oblasti poreske politike, prisustvujem zvaničnom predstavljanju projekta koji nije samo važan za Poresku upravu i Ministarstvo finansija, već i za Crnu Goru kao državu koja svojim reformama nastoji da postane članica Evropske zajednice i usvoji standarde najrazvijenijih sistema.

Jačanje kapaciteta Poreske uprave, modernizacija poslovanja i povećanje efikasnosti naplate prihoda, stvaraju preduslov snaženja ukupnog fiskalnog sistema i predstavljaju osnov za efikasniju borbu protiv sive ekonomije. Unapređenjem poreskih usluga, doprinosi se razvoju poslovnog ambijenta i konkurentnosti privatnog sektora, uz obezbjeđenje efikasnih servisa za ispunjavanje potreba i obaveza svih građana.

Projekat ,,Podrška Poreskoj upravi“ nastao je kao odgovor na rastuće izazove u oblasti nacionalne poreske politike, posebno u pogledu potrebe ispunjavanja kriterijuma iz pregovaračkog procesa pristupanja zemljama EU. S tim ciljem, u saradnji sa partnerima iz Evropske Unije i Poreske uprave Španije, osmišljen je program u trajanju od 18 mjeseci koji će obuhvatiti sljedeće segmente:

* usklađivanje crnogorskog pravnog okvira u skladu sa pravnom tekovinom EU u oblasti indirektnog i direktnog oporezivanja;
* sveobuhvatne obuke službenika Poreske uprave, upravljanje rizikom, sprovođenje administrativnih i kontrolnih procedura
* poboljšanje uslova za administrativnu saradnju i uzajamnu podršku između Crne Gore i država članica Evropske unije
* jačanje operativnih kapaciteta i kompjuterizacija Poreske uprave Crne Gore.

U projektu će učestvovati visoko stručni kadrovi Ministarstva finansija, Poreske uprave i Uprave carina, a po završetku očekujemo da će većina zadataka definisanih pregovaračkom pozicijom za poglavlje 16 biti ispunjena.

Dozvolite mi da posebnu zahvalnost uputim Evropskoj uniji koja je kroz sredstva predpristupne pomoći IPA, u vrijednosti od 900 000 eura, omogućila realizaciju projekta, i time se još jednom pokazala kao dragocjen partner našoj zemlji, dok je Vlada Crne Gore obezbijedila kontribuciju sa sredstvima u iznosu od 100 000 eura. Takođe, veliku zahvalnost upućujem i Poreskoj upravi Španije, čije će nam ekspertsko znanje biti posebno dragocjeno u ostvarenju naših evropskih aspiracija.

Napominjem da će se paraleno sa ovim projektom, odvijati i projekat reforme poreske administracije, za koji je Vlada početkom godine u saradnji sa Svjetskom bankom, obezbijedila sredstva u iznosu od 14 miliona eura, a sve sa ciljem potpune modernizacije i uvođenja najvećih standarda u poslovanje Poreske uprave.

Ministarstvo finansija će u punom kapacitetu biti posvećeno uspješnoj implementaciji evropskih normi poslovanja, zbog čega sve učesnike ohrabrujem da daju svoj puni doprinos ovim zajedničkim projektima.

Želim nam uspješan rad!

Hvala